google/wiki40b huggingface dataset:
חיים יהודה לייב אוירבך

הרב חיים יהודה לייב אוירבך (יפו, ד' בטבת ה'תרמ"ז - ירושלים, כ"ח באלול ה'תשי"ד; 31 בדצמבר 1886 - 26 בספטמבר 1954) היה רב, מקובל וראש ישיבה בירושלים בראשית המאה העשרים.

תולדות חייו

דור שביעי לרבי יעקב יוסף מפולנאה, תלמיד הבעש"ט. אביו, הרב אברהם דב אוירבך, כיהן כרב בצ'רנוביץ למעלה משלושים שנה.
התחנך בישיבות ירושלים והוסמך לרבנות על ידי הרב חיים ברלין בגיל 18. לאחר נישואיו עם צביה, בת הרב שלמה זלמן פרוש, מבוני ומנהיגי היישוב בירושלים החדשה ואחותו של נפתלי צבי פרוש-גליקמן. החל ללמוד קבלה מהרב שמעון צבי הורביץ, ובשנת ה'תרס"ו ייסד יחד עמו את ישיבת המקובלים שער השמים. למרות שבשעת הקמתה היה בן פחות מעשרים, שימש לצידו של הרב הורוויץ. מאז הקדיש את כל זמנו ומרצו לביסוס הישיבה "אשר כל חיי בכל נימי נפשי קשורים בה, וזה כל ישעי וחפצי לראותה ברוממותה שתהיה לאור מזהיר ומבהיק בארץ הקודש, ותל-תלפיות לכל תלמיד חכם ברחבי תבל" (בהקדמתו לספרו "לב חכם"). ישיבה זו הפכה עד מהרה למרכז לימוד הקבלה האשכנזי בירושלים, ועד היום היא מישיבות המקובלים היחידות המשויכות לציבור האשכנזי. בשנת ה'תרע"ו (1916) התמנה להיות סגן קונסול פרס, ובתפקידו זה הגן על יהודי הארץ מפני רודנות העות'מאנים, בנותנו להם דרכון פרסי. הדבר נודע לשלטונות העות'מאניים והרב נידון למוות שלא בפניו. שעות מספר קודם ביצוע גזר הדין נתגלה לו הסוד מפי אחד מאנשי הבולשת הטורקית, והוא נאלץ להסתתר מספר חודשים מפני השלטונות. במקום מחבואו ישב ולמד עם אחד מתלמידיו, שם חיבר חלק גדול מחידושיו שהיוו חלק מספרו "חכם לב". כשהטורקים איבדו את שלטונם בירושלים, יצא ממחבואו. 
לאחר מלחמת העולם הראשונה היה חבר אספת הנבחרים הראשונה, וממייסדי "מפעל התורה" וחבר הוועד הפועל שלו. נמנה עם חברי המזרחי, השתתף בוועידות המזרחי ובכינוסיו.
בשנת ה'תרפ"ח ייסד תלמוד תורה "שער השמים" לבני עדות המזרח, וכן כולל אברכים צמוד לישיבה ללימוד תורת הנגלה. בשנת ה'תרצ"א יצא לארצות הברית לפעול למען הישיבה שעמדה בסכנת פשיטת רגל. מסע זה ארך למעלה משנתיים.
נמנה עם בני היישוב הישן שקיבלו באהדה מסוימת את הציונות והעליה לארץ, והיה מקורב לרב קוק. עם זאת, היה מקורב גם לרבני הקנאים, ובברית המילה של בנו הרב אברהם דב אוירבך שימש הרב יוסף חיים זוננפלד כמוהל, בעוד הרב קוק היה הסנדק.
הרב אוירבך נפטר בירושלים בכ"ח באלול ה'תשי"ד לאחר מחלה ארוכה והוא כבן 67.
נמר אפריקאי

תיאור פיזי

גודלו ומשקלו של הנמר האפריקאי הזכר רב יותר מאלו של הנקבה. צבעו אינו אחיד ומשתנה על פי מקום המגורים והמאורות בהם הוא חי. קשת צבעי פרוותו נעה מגוון חום אדמומי ועד לצהוב כהה. הנמרים האפריקאיים מכוסים אף בנקודות שחורות, שהפכו לסימן ההיכר שלהם.

תזונה

תזונתו של הנמר האפריקאי מגוונת וכוללת מינים שונים של חרקים, מכרסמים, זוחלים ואף יונקים גדולים. ככלל מיני הנמרים, גם הוא חיה לילית, והוא צד את טרפו בחשכה, על אף שהוא מסוגל להסתגל גם לאור בשעות הצורך. כמו הנמר ההודי, הוא צד גם כאשר אינו רעב.
הנמר האפריקאי צד בחשאיות. לרוב הוא הורג את טרפו בכך שהוא תופס את גרונו של הטרף ונושך אותו בעזרת שיניו החדות. הוא כמעט שאינו נזקק לשתייה, כיוון שאת מרבית נוזליו הוא מקבל מהטרף אותו הוא צד.

תפוצה

תפוצתו העיקרית של הנמר האפריקאי היא באפריקה, בין אזורי ההרים והסוואנות. אזורי מחיה נוספים הם המדבריות ויערות הגשם הטרופיים, באגן הקונגו. הנמר האפריקאי גמיש ביותר ומסוגל להסתגל במהירות לסביבות מחיה חדשות. לעיתים קרובות הוא אף מטפס על עצים לשם מנוחה ואכילה.
חפרפרת ככובת אף

מאפיינים

לחפרפרת ככובת אף 44 שיניים, פרווה קצרה שחורה-חומה דוחת מים, רגליים גדולות ומקושקשות, וזנב ארוך ודק. אורכה הוא 15–20 סנטימטרים, ומשקלה כ-55 גרם. החפרפרת מיוחדת בזכות מעגל של 22 זרועות "ציד", ורודות, קטנות ובשרניות, בקצה האף. זרועות אלה משמשות אותה לאיתור מזון על ידי מגע.
הזרועות מכוסות בכמעט 100,000 עצבים. העצבים מכונים איברי איימר (על שם החוקר הגרמני תיאודור איימר). דרך גדילת זרועות האף אצל חפרפרת זו היא ייחודית ולא נראתה אצל אף סוג של חיה אחרת בעולם כולו. בניגוד לדרך שבה אצבעות גדלות מתוך היד החוצה, הם מתחילים לגדול באזור האף, כמה ימים לאחר הלידה הם מתרפים וזזים לאחורי ראשה, בדומה לאופן שבו מקלפים בננה. החפרפרת עיוורת כמעט לגמרי, ולכן קיימת סברה שבעזרת אפה הארוך היא חשה פעילות חשמלית של חיות קטנות. היא מאתרת ואוכלת פרטי מזון בפחות מ-120 אלפיות השנייה. מוחה מחליט תוך 8 מאיות השנייה האם הטרף אכיל.
החפרפרת ניזונה מחרקים ורכיכות. היא שחיינית טובה ומחפשת מזון בקרקעיות נחלים ובריכות רדודות. כמו חפרפרות אחרות, היא חופרת מחילות נמוכות כדי לחפש מזון, ולעיתים קרובות שוכנות פתחי מחילות אלו מתחת למים. החפרפרת פעילה ביום ובלילה, יכולה לחפור מחילות דרך שלג ושוחה בברכות מכוסות קרח. החפרפרת מסוגלת להריח תחת המים בעזרת בועת אויר שהיא נושפת לעבר עצמים או מקורות הריח, ואז שאיפת הבועה נושאת הריח בחזרה דרך אפה.
דנה אמיר

ד"ר דנה אמיר (נולדה ב-1966) היא פסיכולוגית קלינית, פסיכואנליטיקאית ומשוררת ישראלית.

ביוגרפיה

אמיר, ילידת חיפה, היא בעלת תואר ראשון בפסיכולוגיה ופילוסופיה, תואר שני בפסיכולוגיה קלינית ותואר שלישי בפילוסופיה של הפסיכואנליזה מטעם אוניברסיטת חיפה. נושא עבודת הדוקטור שלה הוא "הממד הלירי של הנפש". זכתה בפרס הארצי לשירה מטעם קרן רון אדלר בשנת 1993, בפרס בהט לספר עיון מקורי לשנת 2006, בפרס הבינלאומי ע"ש פרנסיס טסטין (Frances Tustin Memorial Prize) לכתיבה פסיכואנליטית בנושא אוטיזם לשנת 2011, בפרס ראש הממשלה לסופרים עבריים לשנת 2012, בפרס הבינלאומי לכתיבה פסיכואנליטית ע"ש סצ'רדוטי (Sacerdoti prize) מטעם ההתאחדות הפסיכואנליטית (International Psychoanalytic Association) לשנת 2013, בפרס אקו"ם לשירה ע"ש נתן אלתרמן לשנת 2013, בפרס עבור תרומה מיוחדת לחינוך הפסיכואנליטי מטעם הפורום הבינלאומי לחינוך פסיכואנליטי (International Forum for Psychoanalytic Education) לשנת 2017 ובפרס הבינלאומי ע"ש היימן (Hayman Prize) על כתיבה בנושא טראומה מטעם ההתאחדות הפסיכואנליטית (International Psychoanalytic Association) לשנת 2017.
אמיר היא פסיכואנליטיקאית מנחה בחברה הפסיכואנליטית בישראל וחברה בהתאחדות הפסיכואנליטית הבינלאומית. היא חברת סגל וראש מסלול הדוקטורט הבין-תחומי בפסיכואנליזה בחוג לייעוץ והתפתחות האדם באוניברסיטת חיפה. היא העורכת הראשית של מארג - כתב עת ישראלי לפסיכואנליזה היוצא לאור מטעם מרכז פרויד, האוניברסיטה העברית בירושלים. מחקריה, שזכו לתמיכת הקרן הלאומית למדע, עוסקים בקשר בין פסיכופתולוגיה ושפה ובשסעים שונים בשפה: השסע הפסיכוטי, השסע האוטיסטי, השסע הפרוורטי והשסע הפסיכוסומטי. בנוסף היא עוסקת בחקר השפה הטראומטית, במודוסים של עדות טראומטית ובאיפיוני שפת המעוול, וכן בקריאה פסיכואנליטית של יצירות ספרות. מאמריה התפרסמו בכתבי עת מקצועיים מן השורה הראשונה בארץ ובעולם.
היא אם לשני בנים, חיה בזוגיות ומתגוררת בחיפה.
Game Dev Tycoon

Game Dev Tycoon הוא משחק ניהול ממוחשב שפותח בשנת 2012 בידי חברת Greenheart Games.
במשחק, השחקן מנהל חברה המפתחת משחקי וידאו לקונסולות שונות. בתחילת המשחק השחקן נמצא במוסך בתחילת שנות השמונים בתור הזהב של משחקי הארקייד. השחקן מתחיל לפתח משחקים ולאט לאט הוא מתחיל לקנות רישיונות לפיתוח לעוד ועוד קונסולות. כאשר השחקן מרוויח מיליון דולרים ממשחק מסוים השחקן מקבל משרד ומתחיל לגייס עובדים. לאחר מכן ניתנת לשחקן הזדמנות לפתוח מעבדת מחקר ופיתוח, השחקן יכול ליצור פרויקטים גדולים, ליצור קונסולות וחנויות משחקים מקוונות.

אמצעים נגד פיראטיות

מפתחי המשחק יצרו אמצעי מקורי כדי למנוע פיראטיות. מפתח המשחק, בידיעה כי יכולה לצאת גרסה פיראטית למשחק, הוא הוציא בעצמו גרסה חינמית למשחק. בגרסה זו, המשחק מתקדם כרגיל, עד שהשחקן יקבל הודעה בה כתוב: "בוס, בעקבות הצלחת המשחק שחקנים גונבים את המשחק ומורידים גרסאות פיראטיות למשחק, ובעקבות כך החברה תפשוט את הרגל". לאחר מכן החברה פושטת את הרגל.
טנגו (להקה)

טנגו הוא הרכב רוק ישראלי שפעל בין השנים 1984–1987. סולן הלהקה והגיטריסט היה מיקי שביב והמתופף היה ז'אן פול זימבריס.

היסטוריה

שביב וזימבריס שיתפו לראשונה פעולה ב-1980, כשליוו את הזמרת שרי. בהמשך ניגנו יחד לצדם של אמנים נוספים, בהם דייוויד ברוזה, אבנר גדסי, גידי גוב ויוני רכטר, נורית גלרון, שלום חנוך וקובי רכט, בעקבות סיבוב ההופעות שליווה את האלבום "חתונה לבנה" של שלום חנוך, הקליטו השניים, יחד עם הקלידן שם טוב לוי, מספר שירים. אחד השירים, "אל תעזבי את תל אביב", הופץ גם כתקליט שדרים, בו הזדהו השלושה לראשונה בשם "טנגו". 
ב-1984 הוציאו שביב וזימבריס את האלבום הראשון של הלהקה, "סידור קבוע", שהופק באופן עצמאי. שביב כתב והלחין את כל השירים באלבום, שכלל, פרט ל"אל תעזבי את תל אביב", גם את השירים "עיניים ירוקות" ו"ריקוד לאור ירח". בחלק מהשירים ניגנו לצד הצמד גם משה לוי, ירוסלב יעקובוביץ' ונאור דיין. לאחר יציאת האלבום יצאו השניים לסיבוב הופעות, בו נטל חלק גם דיין, ובהמשך הופיעו גם עם אלון אולארצ'יק במופע שנקרא "אלון וטנגו, טנגו ואלון". ביחד עם אולארצ'יק הקליט ההרכב את השיר "או שאתה שר... (או שלוקחים אותך מפה)" אותו ביצעו בהופעותיהם.
במצעד הפזמונים של רשת ג' לשנת תשמ"ה (1985) נבחרה "טנגו" ללהקת השנה, וכמה משיריה דורגו במצעד: "עיניים ירוקות" במקום ה-17, "או שאתה שר" במקום ה-30 ו"ריקוד לאור ירח" במקום ה-38. בנוסף, מנכ"ל "הד ארצי", יאיר ניצני, קישר בינם לבין חברת ההפקות הבינלאומית וורנר אלקטרה אטלנטיק. ההרכב הקליט כמה מהשירים באנגלית, והסינגלים הופצו באירופה ובארצות הברית], אך לא זכו להצלחה.
ב-1986 הקליטה "טנגו" את אלבומה השני, "אמונה שלמה". שביב כתב והלחין את כל השירים פרט לשניים (אחד מהם היה גירסת כיסוי ל"לי ולך" שכתב דידי מנוסי וביצע במקור אריק איינשטיין). בחלק מהשירים ניגנו גם נאור דיין ורמי קלינשטיין, בשיר אחד השתתפה מקהלת הכושים העבריים ובשיר אחר דורי בן-זאב. אחד מהשירים באלבום, "שפוי מלחמה", הוקלט מאוחר יותר גם בערבית ובגרסה משולבת ערבית-אנגלית. אף שהאלבום נמכר יותר מקודמו, סיבוב ההופעות נכשל מסחרית, וב-1987 החליטו שביב וזימבריס לפרק את ההרכב.
נווה מיכאל

רוגלית

המושב רוגלית הוקם בשנת 1958 על ידי עולים מאיראן שהגיעו ממעברת בנימינה ומבית שאן. אליהם הצטרפו מאוחר יותר עולים ממרוקו. המושב השתייך להתאחדות האיכרים שהייתה מזוהה עם הציונים הכלליים. 
טקס העלייה על הקרקע התקיים ב-31 ביולי 1958. 
הבתים היו בשטח של 45 מ"ר עם שירותים בחצר. רק מחצית מהבתים היו מאוכלסים בגלל המחסור במים. בשבע השנים הראשונות קיבל המושב מים מהבאר של נתיב הל"ה ועל כן הם היו מצומצמים ולא אפשרו חקלאות. על פי התוכנית, היו אמורים התושבים להתפרנס ממרעה בקר. התושבים התפרנסו ממשק חי: גידול כבשים ולולים ומעבודה עבור הקרן הקיימת.
בשנת 1974 קבע שר האוצר שרוגלית חדלה להחשב יישוב ספר.
בשנת 2017 חיו ביישוב כ-200 משפחות, והמושב עדיין בהרחבה שעתידה לאכלס עוד משפחות. 
מקור השם "רוגלית" הוא על-שם גידול ענבים הגדל קרוב לאדמה.
בתקופת המקרא ובתקופת בית המקדש, היו מכינים מגידול ענבים זה יין שהיה משמש לטקס ניסוך היין בחג שמיני עצרת (היום השמיני בחג הסוכות). 
תושבים מוכרים: שדרן גלי צה״ל ירון וילנסקי.

נוה מיכאל

נוה מיכאל הוקם כמרכז אזורי עבור המושבים בחבל עדולם. הוקמו בו 25 בתים, אולם בתחילת 61' שבעה-עשר מהבתים היו ריקים. השם ניתן על שם מיכאל וייס, עסקן ציוני מארצות הברית.
האיל סלאח

ביוגרפיה

סלאח גדל במע'אר ולמד בבית ספר תיכון בנצרת. בנעוריו היה פעיל במק"י והשתתף בהפגנות נגד הממשל הצבאי.
התגייס בנובמבר 1961 ליחידת המיעוטים, עבר קורס מ"כים בג'וערה וחזר ליחידתו כמפקד. לאחר מאבק ממושך יצא לקורס קצינים ואחריו שירת כמפקד מחלקה ביחידה. שירת כמפקד משמר עין יהב בערבה ומפקד משמר פארן. לאחר קורס מפקדי פלוגות הדריך בבית הספר לחי"ר. במלחמת יום הכיפורים השתתף בלחימה בגזרת רמת הגולן. לאחר המלחמה מונה למפקד גדוד מילואים ובהמשך מונה למפקדו הראשון של גדוד 299, גדוד סדיר שהתבסס על חיילים דרוזים, ופיקד עליו עד 1976. לאחר מכן שירת כסגן מפקד חטיבה, למד במכללה הבין-זרועית לפיקוד ולמטה וב-1979 מונה למפקד חטיבה. הוא עבר הסבה לשריון ושירת כסגן מפקד אוגדה ומפקד חטיבה 691 (שנקראה בעבר 274), חטיבת שריון במילואים באוגדה 440. ב-1986 קודם לדרגת תת-אלוף ומונה למפקד אוגדה מרחבית 85 (אוגדת העמקים), גם בכך היה לדרוזי הראשון בדרגת תת-אלוף וכמפקד אוגדה. 
סלאח נשוי ואב לשבע בנות ושני בנים.
אנרכיה

אנרכיה, במובנה הרחב, היא מצב בו חברה אנושית מתקיימת ללא ממשלה או שלטון ריכוזי.
לאנרכיה, ישנם כמה פירושים; ניתן להשתמש במילה על מנת לתאר מצב בו מתקיים אי-סדר באזור מסוים ו"איש הישר בעיניו יעשה" (כגון בעת מהומות אלימות), על אף שאין זה פירושה המקורי. אנרכיה נגרמת לעיתים קרובות בשל מלחמה (במיוחד מלחמת אזרחים) או אסון טבע, הגוררים את היחלשותו או נפילתו של השלטון המרכזי או המקומי. נטען כי מטרתה הבסיסית של המדינה היא למעשה להימנע ממצב זה. במקרים אחרים מצב שכזה נובע מריחוק רב ממוקדי השלטון במדינה, דבר המקשה על השלטון להשליט את מרותו באזור.
תקשורת ההמונים לרוב משתמשת במילה אנרכיה בהקשר שתואר לעיל, אך יש לצין שבנוסף, המילה "אנרכיה" משמשת לתיאור חיובי של המצב אליו שואפים להגיע תומכי התאוריה הפוליטית "אנרכיזם", המכונים לרוב "אנרכיסטים". האנרכיסטים שואפים להגיע למצב בו אין שימוש בכפייה, אלימות, כוח וסמכות, ועדיין לתמוך בחברה פורה.
אנרכיסטים רבים מתנגדים לשימוש במילה על מנת לתאר אי-סדר מכיוון שלטענתם אין קשר בינה לבין המשמעות המקורית של המילה, ושהשימוש בה בצורה זו יוצר דעות קדומות בקשר לאנרכיזם.

מקור השם

המילה אנרכיה באה מהמילה היוונית העתיקה "ἀναρχία", לא, ללא - (אנ) ἀν, שליט - (ארכוס או ארכון) ἀρχός, כלומר " היעדר שליט". השתמשו במונח זה לתאר תקופה שבה לא הצליחו לקיים את הליך הבחירה למשרת הארכונטים באתונה, והעיר התנהלה ללא שליט.
המילה ἀρχός, קשורה למילה αρχή (ארכה), שמשמעותה 'ראשית', 'עיקרון בסיסי', 'מקור'.

עמנואל קאנט על אנרכיה

הפילוסוף הגרמני עמנואל קאנט הגדיר אנרכיה בספרו אנתרופולוגיה מנקודת מבט מעשית כ"חוק וחופש ללא הכרח". אם כך, מנקודת מבטו של קאנט, אנרכיה לא באמת נחשבת כמדינה משום שהחוק הוא רק "המלצה ריקה" אם כוח לא נכלל כדי לגרום לחוק להיות שימושי. בשביל שתהיה מדינה, כוח חייב להיות כלול בזמן שהחוק והחופש פחותים. למדינה שכזאת קאנט קורא רפובליקה.
ככלל קאנט מיין ארבעה סוגים של ממשלות:
אנרכיה: חוק וחופש ללא אלימות
עריצות: חוק ואלימות ללא חופש
ברברים: אלימות בלי חוק וחופש
רפובליקה: אלימות עם חופש וחוק
מונטיאק הציצית

תפוצה ובית גידול

מונטיאק הציצית נפוץ בדרום, מזרח, ומרכז סין וכן בצפון בורמה ומזרח טיבט. בתחומי מחייתו מצוי גם האייל בעל הניבים אלקרן הגדות.
בית גידולו העיקרי הוא יערות הררים בגובה של 4,500-5,000 מטרים מעל הים. המונטיאק מעדיף מקווה מים זמין, ולעיתים רחוקות ניתן לראותו באזורים מעובדים.

אקולוגיה והתנהגות

מונטיאק הציצית הוא בעל חיים בודד וטריטוריאלי, ולעיתים רחוקות נצפה בזוגות. הוא פעיל בעיקר בשעות הבוקר והערב, ויעדיף אזורים שבהם תהיה לו הסוואה. כאשר הוא נרדף, ישמיע נביחת בהלה או נקישות וימלט בקפיצות מהירות, ובדומה לאייל פרדי לבן-זנב כשהוא נמלט הוא מרים את זנבו לאות אזהרה. תזונתו כוללת עשבים, נבטים, וצמחים אחרים, לעיתים קרובות הוא מלקק מלח. עונת הרבייה היא בחודשי ספטמבר עד דצמבר, ובחודשי מאי ויולי לאחר תקופת ההריון של 210 ימים, נולד עופר אחד ולעיתים רחוקות שניים. העופר מגיע לבגרות לאחר 18 חודשים.

איומים ושימור

מצבו של מונטיאק הציצית מוגדר כ-"קרוב לסיכון" (NT), בשל ציד לעורו, ואובדן בתי גידול. סקר שנערך ב-1998 הראה כי יש בטבע כ-300,000 עד 500,000. אויביו בטבע הם בעיקר נמרים, דהולים ועופות דורסים. תוחלת חייו של מונטיאק הציצית בטבע 10–12 שנים, בשבי היא נמוכה בהרבה ומגיעה עד 7 שנים בלבד.
האגודה הבינלאומית של לוחמי אש

האגודה הבינלאומית של לוחמי אש (באנגלית: International Association of Fire Fighters בראשי תיבות IAFF) היא איגוד מקצועי המייצג את הכבאים המקצועיים בארצות הברית ובקנדה. 
הארגון הוקם בשנת 1918 ומסונף אל "ארגון העבודה האמריקאי" בארצות הברית ואל "קונגרס העבודה הקנדי". בסיסו של הארגון הוא בוושינגטון הבירה בארצות הברית, וחברים בו כ-300,000 חברים ועוד 3,200 נציגים מקומיים בארצות הברית וקנדה. 
בשנים האחרונות פתח הארגון במגעים עם איגודי כבאות במדינות אנגלו-סקסוניות כגון: בבריטניה, באוסטרליה ובניו זילנד, בתוך כך מקווים בארגון להרחיב את שיתוף הפעולה עם ארצות נוספות כדי לחזק את מעמדו כארגון בינלאומי. 
כיום הארגון משמש  אחד משירותי החירום הראשיים של צפון-אמריקה ביחד עם חוקים ועם ועדות מומחים העוסקים בתחום ומייעצים גם לגבי טיפול בחומרים מסוכנים. בנוסף עובדים בארגון גם צוותים רפואיים לעזרה ראשונה ופרמדיקים.
שדה התעופה באנף

היסטוריה

שדה התעופה היה סגור בין השנים 1997–2007. 
בשנת 2007 נפתח השדה מחדש, על אף התנגדות ארגוני איכות הסביבה, אשר טענו כי חיות הבר המקומיות שגשגו בשל אי הפעלת השדה. 
כיום השדה משמש רק לטיסות חירום או כשדה תעופה חלופי במקרי חירום.
אגודה ישראלית לפסיכומטריקה

האגודה הישראלית לפסיכומטריקה (בכתיב מקוצר, אפי; באנגלית, Israeli Psychometric Association או ISPA) מאגדת אנשי מקצוע מתחום המדידה וההערכה החינוכית והפסיכולוגית (פסיכומטריקה).
האגודה הוקמה במטרה לקדם את המחקר והעשייה בתחום המדידה החינוכית והפסיכולוגית ולעודד פיתוח ויישום של מבחנים סטנדרטיים ושיטות הערכה. לשם כך האגודה פועלת למען שכלול כלי המדידה ושיטות ההערכה, התוויית והפצת שיטות חדשות וכלים מתודולוגיים עדכניים, וביסוס היישום המושכל של כלים אלו לצד התרעה על שימוש לקוי במבחנים או הצבעה על פרשנות מוטעית של תוצאותיהם. בנוסף האגודה פועלת כדי לעודד קשרים מקצועיים, שיתוף פעולה וחילופי מידע בין העוסקים והחוקרים בתחום המדידה וההערכה.

כינוסים שנתיים

האגודה הישראלית לפסיכומטריקה מקיימת כינוסים שנתיים בט"ו בשבט (או במועד סמוך לו) החל משנת 2005.
מטרת הכינוסים היא להיות פורום להרצאות וחילופי רעיונות, להצגת תוצאות של מחקרים ולדיון במגוון נושאים ויישומים בתחום הפסיכומטריקה.

פרס אפי

האגודה הישראלית לפסיכומטריקה מקיימת תחרות שנתית על פרס לעבודת מחקר בתחום המדידה וההערכה.
מטרת הפרס היא לעודד חוקרים צעירים לבצע מחקרים בתחום המדידה וההערכה במסגרת לימודי תואר שני או שלישי, ולהעניק להם הכרה על כך. הפרס מוענק מדי שנה בכינוס השנתי.

מועצת האגודה

מועצת אפי מנהלת את ענייני האגודה. המועצה מורכבת משישה חברים מן המניין של האגודה, כולל היו"ר וסגן היו"ר, ומנושאי תפקיד מקצועי (גזבר, מזכיר ויועץ משפטי).
חברי המועצה והיו"ר נבחרים על ידי חברי האגודה אחת לשלוש שנים.
פעילות המועצה מבוקרת בידי ועדת ביקורת המורכבת משני חברים, אף הם נבחרים על ידי חברי האגודה אחת לשלוש שנים.

פרסומי האגודה

באתר האגודה הישראלית לפסיכומטריקה מתפרסמים כלי עזר לעוסקים בתחום הפסיכומטריקה והמדידה, ובהם עקרונות פעולה וקודים אתיים, לקסיקון מונחים בעברית ובאנגלית, והנחיות לחיבור מבחנים אקדמיים.
כמו כן האגודה מפרסמת בלוג-פסיכומטרי ("בלוגומטרי") המהווה פלטפורמה להחלפת מידע ודעות בתחום המדידה וההערכה. בבלוג מתפרסמים עדכונים, חידושים, דעות ומידע חשוב לעוסקים בתחום ולמתעניינים בנעשה בתחום הפסיכומטריקה בישראל.

מידע על כנסים ופרסומים בפסיכומטריקה

האגודה הישראלית לפסיכומטריקה מספקת מידע עדכני בדבר קיומם של כנסים ופרסומים בארץ ובעולם שעשויים לעניין את חברי האגודה.
קלאבהאוס

קלאבהאוס (באנגלית: Clubhouse) היא תוכנית שיקום פסיכוסוציאלי ותמיכה לאנשים המתמודדים עם הפרעות נפשיות, במסגרת הקהילה.
בניגוד לטיפולים היומיים ולמודלים מסורתיים אחרים לטיפול במסגרת הקהילה, משתתפי תוכנית הקלאבהאוס נקראים "חברים" (בניגוד ל"מטופלים" או "קליינטים"), ופעולות השיקום מתמקדות בחזקות והיכולות, ולא בהפרעות הנפשיות שלהם. התוכנית איננה קלינית, ואין פסיכותרפיסטים או פסיכיאטרים בצוות המטפל. משתתפי התוכנית חלקם על בסיס שכר וחלקם האחר על בסיס התנדבותי.

היסטוריה

בתחילת שנות ה-40 של המאה הקודמת, ניסו הפסיכיאטר חירם ג'ונסון מבית החולים הפסיכיאטרי רוקלנד בניו יורק, יחד עם אליזבת שרמרון (Elizabeth Schermerhorn), טכנאית בבית החולים, להקים קבוצת עזרה עצמית למתמודדים עם הפרעות נפשיות מבית החולים. ההתארגנות לא צלחה, אך ב-1944 התארגנה קבוצה של עשרה מתמודדים שיצאו מאשפוז פסיכיאטרי ברוקלנד, ואחד מהם, מייקל אובלנסקי, פנה לסיוע לשרמרון. הם הקימו קבוצה בשם "אנחנו לא לבד" (WANA - We Are Not Alone). שרמרון סייעה לקבוצה ובהמשך אספה תרומות עבור הארגון במסגרת קהילות בריאות הנפש בניו-יורק. תחילה פעלה הקבוצה כקבוצה לעזרה עצמית, ובהמשך היא התפתחה לקהילה יזמית מוצלחת המבוססת על תוכנית של עזרה למתמודדים להשיב לעצמם את הפעילות והשאיפות שהיו להם לפני תקופת מחלתם. 
ב-1948 נפתח הקלאבהאוס הראשון, בית פונטיין, במנהטן; בעזרתם של מתנדבים. בית פונטיין נרכש רשמית בתחילת 1950. תוכנית בית פונטיין הפכה לתבנית לדגם הקלאבהאוס בשנת 1977, אז זכה הארגון במענק רב שנתי מטעם המכונים הלאומיים לבריאות, במטרה ליצור תוכנית הכשרה לאומית ולהקים קבוצות דומות. עד 1987 הוקמו 220 מסגרות קלאבהאוס בארצות הברית. ב-1994 הוקם הארגון העצמאי ICCD, במטרה לתמוך בהקמת קלאבהאוסים ברחבי העולם ולפתח את המודל. הארגון ממשיך לקדם את המודל עד היום, מקיים כנסי מחקר בתחום, ועוד.
GendBuntu

GendBuntu היא גרסה של הפצת הלינוקס אובונטו המשמשת את הז'נדרמריה הצרפתית. הז'נדרמריה חלוצה בשימוש בתוכנות קוד פתוח על שרתים ומחשבים אישיים החל משנת 2001, כשהחלה להשתמש בחבילת היישומים המשרדיים של OpenOffice.org, והפכה את פורמט הקובץ odf של OpenDocument לתקן הנפוץ אצלה.

המיזם

מיזם GendBuntu החל כאשר כאשר מיקרוסופט הפסיקה לשווק את חלונות XP, והמעבר לחלונות ויסטה או גרסה מאוחרת יותר של חלונות, היה בלתי נמנע במשרדים ממשלתיים. הדבר היה עלול להוביל להוצאות משמעותיות לז'נדרמריה, ובעקבות כך הוחלט על המיזם. אחד מהמטרות המרכזיות של GendBuntu היו להפוך את הז'נדרמריה לעצמאית מתוכנה שאינה חופשית ובכך לחסוך בעלויות.
בסביבות 90 אחוזים מ-10,000 המחשבים שרוכשת מדי שנה הז'נדרמריה, נקנים ללא מערכת הפעלה מותקנת, והמחלקה הטכנית של הז'נדרמריה מתקינה עליהם את GendBuntu. יעד מרכזי היה להתקין ב-75,000 מחשבים קיימים את GendBuntu עד סוף שנת 2014, מועד בו הסתיימה התמיכה עבור חלונות XP ‏. על 35,000 מחשבים שולחניים וניידים הותקנה GendBuntu, החל מנובמבר 2011.
פתרון סביר

פתרון  במשחק בצורה קואליציונית, נקרא פתרון סביר (reasonable) אם כל שחקן איננו מקבל תשלום הגבוה מהתרומה השולית הגבוהה ביותר שלו לקואליציה במשחק.

הגדרה

פתרון x נקרא פתרון סביר  במשחק בצורה קואליציונית  אם לכל  ולכל   
מתקיים   
כלומר, אף שחקן במשחק לא מקבל תשלום הגבוה מהתרומה הגבוהה ביותר שלו לקואליציה שאינה מכילה אותו קודם לכן.

דוגמה לפתרון סביר

נסתכל על המשחק הבא:
התרומה השולית המקסימלית של שחקן 1 היא 2, והתרומה השולית המקסימלית של שחקן 2 היא 3. לכן אם  הוא מושג פתרון סביר, אז  ו- .

דוגמאות למושגי פתרון סבירים

•  הליבה היא מושג פתרון סביר. יתר על כן, כל פתרון שאיננו פתרון סביר סותר בהכרח את עקרון הסבירות הקבוצתית.
משחק דינמי

בתורת המשחקים, משחק דינמי, או משחק סדרתי, הוא משחק בו שחקן אחד בוחר את פעולתו לפני ששאר השחקנים בוחרים את שלהם. השחקנים מקבלים החלטות (או בוחרים אסטרטגיה) כתוצאה מסדר מסוים מוגדר מראש, ולפחות כמה מהשחקנים יכולים לצפות במהלכיהם של השחקנים הקודמים להם במשחק.
השחקנים האחרים חייבים שתהיה ברשותם אינפורמציה מסוימת על החלטת השחקן הראשון, אחרת סדר התורות לא ישפיע מבחינה אסטרטגית על מהלכי השחקנים.
במשחקים דינמיים בדרך כלל משתמשים בהצגה בצורה רחבה, היות שהצגה זו מדמה בצורה מפורשת את המהלכים העוקבים במשחק.
משחקים קומבינטוריים הם בדרך כלל משחקים דינמיים.
את המשחקים הדינמיים פותרים בדרך כלל בעזרת אינדוקציה הפוכה.

אסטרטגיה במשחק דינמי

אסטרטגיה של שחקן במשחק דינמי או משחק בצורה רחבה היא תוכנית פעולה מלאה.תוכנית הפעולה מגדירה מה עושה השחקן בכל קודקוד שבו הוא עשוי להיקרא לשחק. כל מערך האסטרטגיות של השחקנים מגדיר מסלול של השתלשלות המשחק מהשורש ואילך האסטרטגיה של השחקן הפותח את המשחק מגדירה בפרט כיצד פעל אותו שחקן בשורש העץ פעולתו שם מגדירה ענף היוצא מהשורש ומוביל לקודקוד אחר. האסטרטגיה של השחקן המשחק בקודקוד האחר מגדירה את פעולתן שם פעולה זו מגדירה ענף היוצא מאותו קודקוד ומוביל לקודקוד נוסף וכך הלאה.
דיאוקסין

משמעויות אחרות של דיאוקסין

המילה דיאוקסין יכולה להתייחס גם לתרכובות שלמולקולותיהן יש מבנה שלדי של ליבת דיאוקסין עם קבוצות מולקולות מתמירות צמודה אליה. לדוגמה: dibenzo–p–dioxin היא תרכובת שמבנה מורכב משתי קבוצות-בנזו מחוברות אל טבעת p–dioxin כפי שמתואר בתרשים מימין.
מפאת חשיבותם הקיצונית כמזהמים סביבתיים, עושה הספרות המדעית העכשווית שימוש תדיר בשם דיאוקסינים כדי לציין את הנגזרות הכלורידיות של dibenzo–p–dioxin, או יותר במדויק, את הפוליכלורינאטד דיבנזו-פארא-דיאוקסינים (PCDDs – polychlorinated dibenzodioxins). תרכובות ה- PCDDs, אשר יכולות להיות מסווגות במשפחת התרכובות האורגניות ההלוגניות, נצפו כמצטברות בגופם של בני אדם ובעלי חיים וזאת בשל תכונותיהן הליפופיליות והינן ידועות כגורמי מומים מולדים (טרטוגניות), משבשות קוד גנטי (מוטגניות) ומסרטנות (קרצינוגניות)].

מיחזור מתכות ודיאוקסין

מיחזור מתכות על ידי שריפת מוצרים הכוללים מתכת וחומרים נוספים כגון: כבלי תקשורת, מכשירי חשמל ביתיים וחלקי מכוניות, גורמת לפליטת כמויות גדולות של דיאוקסין לחלל האויר, ולזיהום סביבתי חמור.
Cry Baby Cry

הרכבה

דמואים מעידים כי לנון הלחין את השיר בשלהי 1967. המילים המקוריות היו "Cry baby cry, make your mother buy." לנון תיאר בפני הביוגרף האנטר דייוויס כיצד קיבל את המילים מפרסומת. חלק מהמילים של השיר מבוססות באופן חופשי על שיר הילדים "Sing a Song of Sixpence".

"Can You Take Me Back?"

השיר נעקב באלבום על ידי רצועה לא קשורה ולא רשומה, אלתור של פול מקרטני. למרות שלשיר במקור לא היה שם רשמי, זה ידוע בעיקר כ-"Can You Take Me Back?" בעקבות הליריקה העיקרית של השיר, ורשמית ייחשב ברשימת הרצועות במהדורת 50 השנים לאלבום. הרצועה היא ג'אם מאולתר של מקרטני שהוקלטה במהלך ה-16 בספטמבר 1968 במהלך ההקלטות של "I Will".
רינה פושקרנה

רינה פושקרנה (נולדה ב-1959) היא יזמת, מסעדנית, ואשת עסקים ישראלית ממוצא הודי, פעילה בענף המסעדנות, המייסדת והבעלים של רשת המסעדות ההודיות "טנדורי".

ביוגרפיה

רינה פושקרנה נולדה ב-1959 בניו-דלהי שבהודו לאם יהודיה ילידת עיראק ואב הודי בן הדת הסיקית ששירת בצבא ההודי, ולה ארבעה אחים. המשפחה נדדה בהודו בעקבות תפקידיו הצבאיים של האב, ופושקרנה גדלה ברווחה בבתים עם משרתים. בגיל 16 התחתנה עם וינוד פושקרנה, הינדי בן 22 ממעמד הברהמינים, רב חובל בצי הסוחר. פושקרנה הפליגה עמו תשע שנים שבמהלכן למדה לבשל מהשפים שפגשה באוניות. באותה תקופה נולדו הילדים סרינה וקונאל.
פושקרנה ובעלה עלו לישראל בשנת 1982 ופתחו בלונדון מיניסטור בתל אביב מסעדה צמחונית קטנה בשם "איצ'יקדנה", שהגישה אוכל רחוב הודי וכשלה. לאחר מכן הקימו בכיכר דיזנגוף בתל אביב את מסעדת "טנדורי", שהגישה אוכל הודי. היה זה הסניף הראשון מבין שש מסעדות ברשת "טנדורי" שנפתחו בישראל עד שנת 2000 ובהן שתי מסעדות כשרות: באילת ובירושלים. בעקבות אירועי האינתיפאדה השנייה, אשר בין היתר, השפיעו על התיירות כמו גם על תרבות הבילוי בישראל, נסגרו שלושה סניפים. נכון ל-2010 פעילים שלושה סניפים: הרצליה, תל אביב וירושלים. המסעדות מגישות אוכל הודי ממבחר מטבחים המותאם לחיך הישראלי.
במסעדת "טנדורי" התקיימו חלק משיחות השלום בין הישראלים, הפלסטינים והנורווגים.
בשנת 2003 החלה פושקרנה לייצר אוכל הודי קפוא במפעלה "פרסקו" (לשעבר מפעל "שף הים") בקיבוץ אילון בשם "רינה'ס מזון טרי ואתני" ומכרה אותו ברשת מרכולים בישראל ואוכל קפוא כשר למרכולים ברחבי העולם.
פושקרנה הצטרפה ב-2003 למשלחת של אריאל שרון בביקורו בהודו ולביקורו של בנימין נתניהו בהודו בשנת 2018.
היא קיבלה תואר כבוד מלשכת המסחר ישראל-אסיה ב-2004 על הבאת תרבות הודו לישראל.